For første gang siden tiden under den kolde krig arbejder Tysklands regering på at få de tyske husstande til at sikre sig, at de altid har et lager af fødevarer og andre fornødenheder til ti dage.

Det skal bruges i tilfælde af et angreb eller en katastrofe.

Det skriver avisen Frankfurter Allgemeine Sonntagszeitung.

En talsmand for indenrigsministeriet i Berlin siger, at planen ventes drøftet på et regeringsmøde på onsdag.

De tyske sikkerhedstjenester er lige nu ekstra på tæerne efter to islamiske attentater i juli og en skudmassakre, der blev begået af en mentalt forstyrret teenager.

Flere ressourcer på politi

Tidligere i denne måned sagde regeringen, at den vil bruge betydeligt flere ressourcer på politi og sikkerhedsstyrker, ligesom der skal oprettes en særlig styrke, som kan imødegå cyberkriminelle og terrorister.

- Befolkningen vil blive forpligtet til at have individuelle madforsyninger til ti dage, skriver Frankfurter Allgemeine Sonntagszeitung, der henviser til en plan, som udarbejdes af Tysklands indenrigsministerium.

Man skal have tilstrækkeligt med drikkevand til fem dage.

Videre skriver avisen, at planen er en del af en civilforsvarsstrategi, der blev sat i gang i 2012.